Fødevarestyrelsen er ved at undersøge tilfældet nærmere hos avler i Hjørring Kommune.

Efter at der i hele juli ikke er fundet tegn på smitte på danske minkfarme, er Fødevarestyrelsen nu ved at undersøge, om der er corona hos en nordjysk minkavler. Formand for de nordjyske pelsdyravlere John Elling fortæller, at Fødevarestyrelsen undersøger de døde mink fra en avler i Hjørring Kommune. - Det er ved en screening foretaget i denne uge, at der tilsyneladende er fundet corona, siger John Elling. Efter tre tilfælde af udbrud med coronavirus på nordjyske minkfarme i juni vedtog regeringen et overvågningsprogram af de danske minkfarme, som i første omgang betød en stikprøvekontrol hos 10 procent af de danske avlere, hvor der ikke blev fundet corona hos de 125 undersøgte minkbesætninger. Overvågningsprogrammet betød derudover også, at minkavlerne skulle sende prøver fra fem døde mink ind til nærmere undersøgelse i ugerne 30, 31 og 32. - Og her var der heller ingen tilfælde af corona i Danmark – og således heller ikke hos den pågældende avler i Hjørring Kommune. Men det er under den anden screeningsrunde, som er startet i denne uge, at der tilsyneladende er fundet corona i de døde mink hos avleren i Hjørring Kommune, siger John Elling. Han forklarer, at Fødevarestyrelsen nu er ved at undersøge, hvordan den eventuelle smitte er kommet ind hos den pågældende avler. Udover farmen i Hjørring er der også mistanke om corona på en farm i Slagelse Kommune. Til Landbrugsavisen siger veterinær udviklingschef i Fødevarestyrelsen Steen Mortensen: - Vi gennemfører p.t. undersøgelser for at klarlægge om de pågældende minkfarme er smittet med covid-19.